તાજેતરમાં ફાઇંડિંગ ફૅની જેવી શાનદાર ફિલ્મ આપનાર હોમી અડજાણિયા હવે સફળ હૉલીવુડ ફિલ્મ ધ ફૉલ્ટ ઇન અવર સ્ટાર્સની બૉલીવુડ રીમેક બનાવવા જઈ રહ્યાં છે. ફિલ્મનું નામ હજી નક્કી નથી થયું, પણ હોમીએ આ ફિલ્મ માટે પોતાની ફૅવરિટ હીરોઇન દીપિકા પાદુકોણેને ફરી એક વાર કાસ્ટ કરી છે અને આ સાથે જ મૈં તેરા હીરો ફૅમ વરુણ ધવનનો ભાગ્ય પણ ચમકી ગયો છે. હોમીએ આ ફિલ્મ માટે દીપિકાના હીરો તરીકે વરુણની પસંદગી કરી છે. દીપિકા અને હોમીની આ ત્રીજી ફિલ્મ હશે. બંને કૉકટેલ તથા ફાઇંડિંગ ફૅની જેવી બે સફળ ફિલ્મો સાથે કરી ચુક્યાં છે. ફાઇંડિંગ ફૅનીના નિર્માતા દિનેશ વિજાન જ હોમીની આ ફિલ્મને પણ પ્રસ્તુત કરશે. ફિલ્મ આવતા વર્ષે માર્ચમાં શૂટિંગ ફ્લોર પર આવશે.